Document ID: 32004R2273

NEUVOSTON ASETUS (EY, Euratom) N:o 2273/2004,
annettu 22 päivänä joulukuuta 2004,
takuurahaston perustamisesta ulkosuhteisiin liittyville hankkeille annetun asetuksen (EY, Euratom) N:o 2728/94 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 308 artiklan,
ottaa huomioon Euroopan atomienergiayhteisön perustamissopimuksen ja erityisesti sen 203 artiklan,
ottaa huomioon komission ehdotuksen,
ottaa huomioon Euroopan parlamentin lausunnon,
ottaa huomioon tilintarkastustuomioistuimen lausunnon (1),
sekä katsoo seuraavaa:
(1)
Kymmenen uuden jäsenvaltion liittyminen toteutui 1 päivänä toukokuuta 2004.
(2)
Huomioon olisi lisäksi otettava mahdolliset myöhemmät liittymiset.
(3)
Yhteisöt ovat myöntäneet lainoja ja lainatakauksia liittymisneuvotteluja käyville maille tai niissä toteutettavia hankkeita varten. Kyseiset lainat ja takaukset katetaan tällä hetkellä takuurahastosta, ja niiden voimassaolo jatkuu liittymispäivämäärän jälkeen. Liittymispäivämäärästä alkaen ne eivät enää ole yhteisöjen ulkoisia toimia, joten niitä ei tulisi enää kattaa takuurahastosta vaan ne olisi katettava suoraan Euroopan unionin yleisestä talousarviosta.
(4)
Euroopan investointipankin olisi ilmoitettava komissiolle uusiin jäsenvaltioihin myöntämiensä yhteisön takaamien lainojen kanta liittymispäivämääränä.
(5)
Katsauksessa, jonka komissio on laatinut takuurahaston perustamisesta ulkosuhteisiin liittyville hankkeille 31 päivänä lokakuuta 1994 annetun neuvoston asetuksen (EY, Euratom) N:o 2728/94 (2) 9 artiklan mukaisesti, todetaan, ettei Euroopan unionin laajentuminen edellytä takuurahaston tunnuslukujen muuttamista.
(6)
Koska asetuksen (EY, Euratom) N:o 2728/94 7 artiklassa edellytettyä vuosikatsausta varten tarvitaan runsaasti tietoja ja koska katsaus voidaan toimittaa eteenpäin vasta monivaiheisen menettelyn jälkeen, sen laatimiselle asetettua määräaikaa olisi pidennettävä.
(7)
Asetusta (EY, Euratom) N:o 2728/94 olisi sen vuoksi muutettava vastaavasti.
(8)
Perussopimuksissa ei ole tämän asetuksen antamiseksi tarvittavista valtuuksista muita määräyksiä kuin EY:n perustamissopimuksen 308 artikla ja Euratomin perustamissopimuksen 203 artikla,
ON ANTANUT TÄMÄN ASETUKSEN:
1 artikla
Muutetaan asetus (EY, Euratom) N:o 2728/94 seuraavasti:
1)
Lisätään 1 artiklaan alakohta seuraavasti:
”Mitkään toimenpiteet, jotka toteutetaan kolmannen maan hyväksi tai joiden tarkoituksena on kolmannessa maassa toteutettavan hankkeen rahoittaminen, eivät enää kuulu tämän asetuksen soveltamisalaan siitä päivästä lähtien, jona kyseinen maa liittyy Euroopan unioniin.”
2)
Lisätään artikla seuraavasti:
”3 a artikla
Uuden jäsenvaltion liityttyä Euroopan unioniin tavoitesummasta vähennetään määrä, joka lasketaan 1 artiklan kolmannessa alakohdassa tarkoitettujen toimenpiteiden perusteella.
Vähennettävä määrä lasketaan soveltamalla liittymispäivänä voimassa olevaa 3 artiklan toisessa alakohdassa tarkoitettua prosenttiosuutta toimenpiteistä kyseisenä päivänä jäljellä olevaan määrään.
Ylijäämä palautetaan Euroopan unionin yleiseen talousarvioon sisältyvään tätä tarkoitusta varten varattuun tulotaulukon nimikkeeseen.”
3)
Korvataan 7 artiklassa oleva päivämäärä ”31 päivänä maaliskuuta” päivämäärällä ”30 päivänä toukokuuta”.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä toukokuuta 2004 alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä joulukuuta 2004.

Labels: 2
15
5